Az EGT-Vegyesbizottság 105/2001 határozata

(2001. október 26.)

az EGT-megállapodás II. mellékletének (Műszaki előírások, szabványok, vizsgálatok és tanúsítás) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás II. mellékletét a 2001. június 19-i 64/2001 EGT-vegyesbizottsági határozat [1] módosította.

(2) Az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelvet [2], amelynek helyesbített szövegváltozatát a HL L 265., 1998.9.30., 35. o. tartalmazza, be kell építeni a Megállapodásba.

(3) Az élelmiszerekben felhasználandó színezékekről szóló, 1994. június 30-i 94/36/EK európai parlamenti és tanácsi irányelvet [3], amelynek helyesbített szövegváltozatát a HL L 259., 1994.10.7., 33. o. és a HL 252., 1996.10.4., 23. o. tartalmazza, be kell építeni a Megállapodásba.

(4) Az élelmiszerügyi tudományos bizottság 2000. márciusában a ciklamátok tekintetében új, csökkentett megengedhető napi bevitelt (ADI) állapított meg, amelyet az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv következő módosításában figyelembe vesznek.

(5) A színezéken és édesítőszeren kívüli egyéb élelmiszeradalékokról szóló, 1995. február 20-i 95/2/EK európai parlamenti és tanácsi irányelvet [4], amelynek helyesbített szövegváltozatát a HL L 248., 1995.10.14., 60. o. tartalmazza, be kell építeni a Megállapodásba.

(6) A 95/2/EK európai parlamenti és tanácsi irányelv, 1995. március 25-től kezdődően hatályon kívül helyezi az emberi fogyasztásra szánt élelmiszerekben történő felhasználásra engedélyezett tartósítószerekről szóló tagállami jogszabályok közelítéséről szóló, 1963. november 5-i 64/54/EGK tanácsi irányelvet [5], az emberi fogyasztásra szánt élelmiszerekben történő felhasználásra engedélyezett antioxidánsokról szóló tagállami jogszabályok közelítéséről szóló, 1970. július 13-i 70/357/EGK tanácsi irányelvet [6], az élelmiszerekben használható emulgeálószerekre, stabilizátorokra, sűrítőanyagokra és zselésítőanyagokra vonatkozó tagállami jogszabályok közelítéséről szóló, 1974. június 18-i 74/329/EGK tanácsi irányelvet [7] és a végső fogyasztók részére értékesítendő élemliszerek címkézésén egyes összetevők feltüntetésére vonatkozó átmeneti intézkedésekről szóló, 1983. július 22-i 83/463/EGK bizottsági irányelvet [8], amelyeket beépítettek a Megállapodásba és, amelyeket következésképpen a Megállapodásból el kell hagyni,

A KÖVETKEZŐKÉPPEN HATÁROZOTT:

1. cikk

A Megállapodás II. mellékletének XII. fejezete az 54y. pontot (1999/3/EK európai parlamenti és tanácsi irányelv) követően a következő pontokkal egészül ki:

"54z. 394 L 0035: Az Európai Parlament és a Tanács 1994. június 30-i 94/35/EK irányelve az élelmiszerekben felhasználandó édesítőszerekről (HL L 237., 1994.9.10., 3. o.), amelynek helyesbített szövegváltozatát a HL L 265., 1998.9.30., 35. o. tartalmazza.

Az irányelv rendelkezéseit a megállapodás alkalmazásában a következő kiigazítással kell alkalmazni:

"Az E 952 ciklamátra vonatkozó közösségi rendelkezések Norvégia esetében az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv következő, az E 952 ciklamátra vonatkozó módosításának hatálybalépésekor lép hatályba."

54za. 394 L 0036: Az Európai Parlament és a Tanács 1994. június 30-i 94/36/EK irányelve az élelmiszerekben felhasználandó színezékekről (HL L 237., 1994.9.10., 13. o.), amelynek helyesbített szövegváltozatát a HL L 259., 1994.10.7., 33. o. és a HL L 252., 1996.10.4., 23. o. tartalmazza.

54zb. 395 L 0002: Az Európai Parlament és a Tanács 1995. február 20-i 95/2/EK irányelve a színezéken és édesítőszeren kívüli egyéb élelmiszeradalékokról (HL L 61., 1995.3.18., 1. o.), amelynek helyesbített szövegváltozatát a HL L 248., 1995.10.14., 60. o. tartalmazza."

2. cikk

A Megállapodás II. melléklete XII. fejezete 2., 5., 8. és 33. pontjának szövegét el kell hagyni.

3. cikk

A 94/35/EK európai parlamenti és tanácsi irányelv, amelynek helyesbített szövegváltozatát a HL L 265., 1998.9.30., 35. o. tartalmazza, a 94/36/EK európai parlamenti és tanácsi irányelv, amelynek helyesbített szövegváltozatát a HL L 259., 1994.10.7., 33. o. és HL L 252., 1996.10.4., 23. o. tartalmazza és a 95/2/EK európai parlamenti és tanácsi irányelv, amelynek helyesbített szövegváltozatát a HL L 248., 1995.10.14., 60. o. tartalmazza, izlandi és norvég nyelvű szövegei, amelyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

4. cikk

Ez a határozat 2001. október 27-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [9].

5. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2001. október 26-án.

az EGT-Vegyesbizottság részéről

az elnök

E. Bull

[1] HL L 238., 2001.9.6., 8. o.

[2] HL L 237., 1994.9.10., 3. o.

[3] HL L 237., 1994.9.10., 13. o.

[4] HL L 61., 1995.3.18., 1. o.

[5] HL 12., 1964.1.27., 161/64. o.

[6] HL L 157., 1970.7.18., 31. o.

[7] HL L 189., 1974.7.12., 1. o.

[8] HL L 255., 1983.9.15., 1. o.

[9] Alkotmányos követelmények nem merültek fel.

--------------------------------------------------